b'\n_START_ARTICLE_\nLongyearbyen\n_START_SECTION_\nDepozitul Svalbard International Seed Vault (SISV)\n_START_PARAGRAPH_\n\xc3\x8en aceast\xc4\x83 localitate a fost construit \xc3\xaen anul 2008 (26 februarie 2008) un depozit de semin\xc8\x9be care va p\xc4\x83stra, c\xc3\xa2nd va fi la maxim\xc4\x83 capacitate, semin\xc8\x9bele  a aproximativ 100 de milioane de specii de plante de pe glob. \xc3\x8en prezent depozitul g\xc4\x83zduie\xc8\x99te semin\xc8\x9bele a aproximativ jum\xc4\x83tate de milion de specii . Svalbard International Seed Vault (SISV), cunoscut \xc8\x99i ca \xe2\x80\x9cseiful pentru sf\xc3\xa2r\xc8\x99itul lumii", este conceput pentru a p\xc4\x83stra c\xc3\xa2te un e\xc8\x99antion din toate variet\xc4\x83\xc8\x9bile de plante cunoscute de om._NEWLINE_Longyearbyen a fost ales pentru a g\xc4\x83zdui acest depozit, pentru stabilitatea sa seismic\xc4\x83 \xc8\x99i pentru c\xc4\x83, fiind s\xc4\x83pat \xc3\xaen solul \xc3\xaenghe\xc8\x9bat \xc3\xaen permanen\xc8\x9b\xc4\x83 al teritoriului arctic (permafrost), u\xc8\x99ureaz\xc4\x83 conservarea. Semin\xc8\x9bele sunt \xc3\xaempachetate \xc3\xaen folie de aluminiu, \xc3\xaenconjurate de ziduri de un metru grosime. Seiful are un tunel de 125 metri lungime, s\xc4\x83pat \xc3\xaen st\xc3\xa2nc\xc4\x83. Chiar dac\xc4\x83 sistemele de refrigerare se defecteaz\xc4\x83, spun speciali\xc8\x99tii, temperatura muntelui va fi inferioar\xc4\x83 temperaturii de congelare datorit\xc4\x83 permafrostului, acoper\xc4\x83m\xc3\xa2ntul de ghea\xc8\x9b\xc4\x83 ve\xc8\x99nic al regiunii._NEWLINE_Intrarea seifului are o concep\xc8\x9bie futurist\xc4\x83 cu c\xc3\xa2teva oglinzi metalice care reflect\xc4\x83 razele soarelui \xc3\xaen timpul zilei \xc8\x99i str\xc4\x83lucesc \xc3\xaen \xc3\xaentunericul nop\xc8\x9bii, fiind realizate de artistul norvegian Dyveke Sanne. La intrarea \xc3\xaen seif se afl\xc4\x83 compresoare care r\xc4\x83cesc interiorul bunc\xc4\x83rului._NEWLINE_Interiorul tunelului a fost \xc3\xaent\xc4\x83rit cu o structur\xc4\x83 circular\xc4\x83 din o\xc8\x9bel, pentru a evita pericolul unei alunec\xc4\x83ri de teren datorit\xc4\x83 eroziunii muntelui \xc3\xaen care a fost construit seiful._NEWLINE_Conservarea plantelor \xc3\xaen seif este oferit\xc4\x83 ca un serviciu gratuit, iar \xc8\x9b\xc4\x83rile care trimit e\xc8\x99antioane vor fi totdeauna proprietarii lor. To\xc8\x9bi vor putea primi copii de \xc3\xaenlocuire care se conserv\xc4\x83 \xc3\xaen bunc\xc4\x83rul arctic de fiecare dat\xc4\x83 c\xc3\xa2nd una din variet\xc4\x83\xc8\x9bi va disp\xc4\x83rea din mediul ei natural._NEWLINE_\xc3\x8en momentul de fa\xc8\x9b\xc4\x83, exist\xc4\x83 deja \xc3\xaen lume mai mult de 1.000 de b\xc4\x83nci de plante. Totu\xc8\x99i, multe dintre ele, mai ales cele care se afl\xc4\x83 \xc3\xaen \xc8\x9b\xc4\x83rile \xc3\xaen curs de dezvoltare, sunt amenin\xc8\x9bate \xc3\xaen permanen\xc8\x9b\xc4\x83 de lipsa apei, riscul de cutremure, inunda\xc8\x9bii sau alte dezastre naturale, conflicte armate sau gestionare proast\xc4\x83 datorit\xc4\x83 lipsei de resurse.'